Návrh

Komuniké

Vláda Slovenskej republiky na svojom zasadnutí dňa...................... prerokovala a vzala na vedomie Informáciu z kontroly plnenia úloh z vybraných uznesení vlády SR súvisiacich    so zabezpečením schváleného štátneho rozpočtu na rok 2001.
 
	Kontrolu vykonal Úrad vlády SR v súlade s uznesením vlády SR č. 543/2001, ktorým bolo schválené Zameranie kontrolnej činnosti Úradu vlády SR na II. polrok 2001. Cieľom kontroly bolo zistiť vecné a časové plnenie úloh zameraných na zabezpečenie schváleného ŠR SR na rok 2001, pričom sa sústrediť na ekonomické prínosy plnenia úloh z uznesení vlády, ktorých splatnosť bola k 30.9.2001, vrátane plnenia opatrení vyplývajúcich z predchádzajúcej kontroly.

	Z úrovne ÚV SR bolo kontrolované plnenie úloh z vybraných uznesení vlády v Ministerstve hospodárstva SR, Ministerstve zdravotníctva SR a Ministerstve dopravy, pôšt   a telekomunikácií SR a v Ministerstve školstva SR, v pôsobnosti ktorých sa realizovali nosné ekonomické úlohy uložené vládou v príslušných uzneseniach. Od ostatných ministerstiev boli vyžiadané záväzné informácie. Predmetom kontroly boli vybrané úlohy z piatich rozhodujúcich uznesení vlády, prijatých k zabezpečeniu štátneho rozpočtu na rok 2001.

	Z odpočtov plnenia úloh z určených uznesení vlády, ktoré predložilo ÚV SR              11 ministerstiev ako záväzné informácie vyplynulo, že vo väčšine prípadov neuviedli kvantifikované ekonomické prínosy dosiahnuté realizáciou opatrení, ktoré prijali na neprekročenie výdavkov schváleného ŠR SR. Tento zámer splnilo MPSVR SR, MZV SR       a MŠ SR, ktoré kvantifikovali dosiahnuté úspory v ich rozpočtovej kapitole. Ostatné ministerstvá  hodnotili účinnosť prijatých opatrení z hľadiska časového plnenia stanovených limitov výdavkov na rok 2001, ktoré k 30.9.2001 dodržali.

	Kontrolou plnenia vybraných úloh zo stanovených piatich uznesení vlády vykonanou na mieste v MH SR, MDPT SR, MZ SR a MŠ SR sa preukázalo, že organizácie v ich pôsobnosti zabezpečili realizáciou prijatých opatrení zníženie záväzkov voči podnikom, ktoré sa v roku 2000 a 2001 pripravovali na privatizáciu a súhrnne tiež ministerstvá dodržali stanovené limity výdavkov k 30.9.2001. Opatrenia, ktoré sa dotýkali organizácií v  pôsobnosti MH SR a MDPT SR a súviseli s prevzatými úvermi so štátnou zárukou ministerstvá vyhodnotili a v zmysle uznesenia vlády SR č. 134/2001 predložili MF SR. Z odpočtu úloh prijatých  v konsolidačných programoch a transformačných projektoch súčasne vyplynulo, že prijaté opatrenia boli na úrovni ministerstiev a príslušných organizácií splnené.

	Výsledky kontroly, z ktorých vychádza informácia, boli prerokované v súlade             so zákonom NR SR č. 10/1996 Z.z. o kontrole v štátnej správe so zodpovednými zamestnancami kontrolovaných subjektov a bolo im uložené prijať opatrenia na odstránenie zistených nedostatkov.

Bratislava, november 2001